British Airways-vliegtuig op Kaapse lughawe beskadigDie uitgangsdeur is uit die romp geruk. (Foto: Ivan Leon/Twitter) Skade is vandeesweek aan ŉ vliegtuig van British Airways by die Kaapstad Internasionale Lughawe aangerig toe ŉ deur uit die romp geruk is. Dít nadat die vliegtuig vanaf Heathrow-lughawe in Londen, Engeland, in die Moederstad aangekom het. Alle passasiers en bemanning het ten tyde van die ongeluk reeds uit die vliegtuig geklim en niemand is tydens die voorval beseer nie. ŉ Vlug na Londen moes wel Woensdagaand gekanselleer word en passasiers moes op ander vlugte terugkeer. Honderde passasiers se reisplanne is met twee uur vertraag weens die ongeluk. “Ons het ons kliënte om verskoning gevra vir die vertraging van hul vertrek uit Kaapstad weens ŉ probleem met die oorspronklike vliegtuig,” het die lugredery in ŉ verklaring gesê. Independent berig die Boeing 777 was Woensdagoggend op die punt om van die staanplek op die aanloopbaan na ŉ afgeleë staanplek gesleep te word, waar dit vir die dag geparkeer sou staan, voordat dit later weer na Londen sou vertrek. Die vliegtuig is van die staanplek teruggestoot met die lugbrug steeds aan die linkerkantse uitgangsdeur vasgemaak, nadat iemand vergeet het om die lugbrug los te maak. Die deur is toe uit die romp geruk. Dit is nie duidelik hoeveel die skade aan die vliegtuig beloop nie. Die algemene bestuurder van die Kaapstad-lughawe kon nie vanoggend vir kommentaar bereik word nie.